Агенцијата за заштита на правото на слободен пристап до информациите од јавен карактер, врз основа на член 27 и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), согласно член 106 став 2 и став 3 од Законот за општата управна постапка (“Службен весник на Република Македонија“ бр.124/2015), и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20) постапувајќи по Жалбата изјавена од Здружението на граѓани Центар за граѓански комуникации ЦГК, поднесена преку Герман Филков, претседател на Здружението, против ООУ Герас Цунев-Просениково, Струмица, по предметот Барање за пристап до информации од јавен карактер, на 02.11.2022 година, го донесе следното

**Р Е Ш Е Н И Е**

**СЕ ЗАПИРА** постапката по Жалбата изјавена од Здружението на граѓани Центар за граѓански комуникации ЦГК, поднесена преку Герман Филков, претседател на Здружението, против ООУ Герас Цунев-Просениково, Струмица, заведена во Агенцијата под бр.08-266 на 13.10.2022 година, по предметот Барање за пристап до информации од јавен карактер, **поради тоа што Жалбата се смета за повлечена**.

**О Б Р А З Л О Ж Е Н И Е**

Здружението на граѓани Центар за граѓански комуникации ЦГК, како што е наведено во Жалбата, на 12.09.2022 година поднело Барање за пристап до информации од јавен карактер бр.0302-462/1 од 12.09.2022 година до Министерството за труд и социјална политика, со кое побарало по е-маил да му се достави фотокопија од следните информации:

“Замена на постоечките нееколошки со еколошки системи за греење во ООУ “Герас Цунев“-Просениково, Струмица со бр. 13662/2021:

1. Одлуката за јавната набавка;
2. Образложение за причините и потребата од набавката и начинот на којшто се утрврдени потребната количина и квалитет на предметот на набавка (доколку постои посебен документ);
3. Образложение за начинот на којшто е утврдена проценетата вредност на набавката;
4. Работните позиции и квалификации на лицата кои ја изработиле тендерската документација и техничката спецификација;
5. Изјави за непостоење судир на интереси во однос на конкретната јавна набавка;
6. Записник од јавно отворање на понудите;
7. Извештај за извршената евалуација на понудите;
8. Извештај од спроведената постапка;
9. Извештај од текот на спроведената електронска аукција и
10. Одлука за избор на најповолна понуда или одлукца за запирање на постапката или одлука за поништување на постапката.“

Имателот на информации постапувајќи по ова Барање на 06.10.2022 година до Барателот на информации му доставил **Одговор на Барање.**

Барателот на информации до Агенцијата поднесе Жалба, заведена во архивата на Агенцијата под бр.08-266 на 13.10.2022 година, во која е наведена дека: „Со овој одговор имателот на информацијата делумно одговорил по барањето на барателот. Имено, имателот на информацијата не ги доставил бараните документи, и тоа: 2. Образложение за причините и потребата од набавката и начинот на којшто се утрврдени потребната количина и квалитет на предметот на набавка (доколку постои посебен документ); 3. Образложение за начинот на којшто е утврдена проценетата вредност на набавката; 4. Работните позиции и квалификации на лицата кои ја изработиле тендерската документација и техничката спецификација; Изјави за непостоење судир на интереси во однос на конкретната јавна набавка; 7. Извештај за извршената евалуација на понудите...“

Агенција, преку е-маил заведен под бр.08-266 од 13.10.2022 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации не одговори на дописот на Агенцијата.

На 02.11.2022 година Барателот на информации до Агенцијата достави е-маил заведен во Агенцијата под бр.08-266, во кој наведува дека: „Ве известуваме дека го добивме одговорот на Барањето за пристап до информации од јавен карактер од имателот на информации ООУ Герас Цунев-Просениково, Струмица и жалбатасо наш бр.0306-496/1 од 13.10.2022 година ја повлекуваме.“

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер и Законот за општата управна постапка **ЈА ЗАПРЕ ПОСТАПКАТА** по Жалбата, поради тоа што Барателот истата ја повлекол пред донесување на управен акт од второстепениот орган.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение може да се поведе управен спор пред Управниот суд во рок од 30 дена од денот на неговото доставување.

**Директор,**

 **Пламенка Бојчева**

Подготвил:Инџхи Хоџа

Контролирал: Цветан Станоески

Одобрил: Петар Гајдов

Доставено до:

- архива на Агенцијата

- жалителот/барател на информацијата

- имател на информацијата